Hotuba ya buriani
Language: Swahili | Genre: Creative_writing

"Mwalimu mkuu Bw Saul Otieno, naibu wa mwalimu mkuu Bi Pamela Ondo, walimu na wanafunzi wenzangu hamjambo? Ingawaje hatujaweza kujumuika na wazazi wetu kwa ajili ya sheria za kudhibiti msambao wa virusi vya Korona. Tunaamini kuwa tuko pamoja nao kiroho. Leo ni siku ya maana sana hasa kwetu tunaojiandaa kukalia mtihani wetu wa kitaifa.
Kwanza kabisa, ninawapa mkono wa tahania walimu wetu wapendwa kwa kutufunza na kutuelekeza vyema masomoni. Kusema kweli mmetufunza kwa hali na mali katika muda huu wote wa miaka minne. Mmetufunza hulka, silika na maadili mema ya kutuangazia katika maisha yetu ya halafu. Walimu wetu kweli mumejitolea na kujikaza kisabuni kuhakikisha kuwa mumetuandaa kwa mtihani wa kitaifa kadri ya uwezo wenu. Ni kweli kuwa, wema 
mliotutendea haukadiriki wala hauna kifani. Yetu ni kuwaombea Maulana awalipe kwa wema, kwani kwendako hisadi hurudi hisadi hakurudi nuksani. 
Aidha, nawashukuru wanafunzi wenzangu ambao wanajikaza katika safari ambayo tumekua nayo ya miaka minne ya elimu ya sekondari. Tumekumbana na changamoto tele lakini tumeweza kuziepuka. Changamoto kubwa iliyotukumba ni ugonjwa wa Korona ambao umeathiri Ulimwengu kwa jumla. Ulipowadia tulilazimika kurudi nyumbani ingawa shingo upande. Licha ya kuishi nyumbani kwa muda wa miezi tisa, tuliporejea shuleni siku ambazo tulifaa kusoma zilipunguzwa ili kusawazisha kalenda ya elimu. Licha ya hayo yote tunaamini kuwa tukiunganisha bidii waliyotia walimu pamoja na yetu, tutazua vyema tu itakuwa dhihirisho tosha kuwa tutakua tumeziepuka changamoto hizi zote. Chambilecho, mchumia juani hulia kivulini. Kwa wanafunzi wa kidato cha tatu, chetu chanyolewa, chenu mkitie maji. Ninawaomba muimarishe jitihada sasa hivi. Ni muhimu muweze kujiandaa mapema kwani msafiri ni aliye  Pwani. Muda unazidi kugogona na kumbukeni chelewa chelewa, utakata mwanasi wako. Walimu wetu ni waliobobea taaluma hii ya ualimu ni bora zaidi . Muwatumie ipasavyo. Ninawaomba muwe mfano mwema kwa wadogo wetu wa kidato cha kwanza na cha pili. Nanyi wadogo wetu ametupiga darubini tangu tulipogongana kipaji na mumeona hulka yetu. Ninawasihi muige yaliyo mema kutoka kwetu. 
Vilevile, ningependa kuwaomba nyinyi nyote hususan sisi tunaoingia kupambana na ulimwengu, tuzike katika kaburi la sahau anasa na urofa wa ulimwengu. Sote tujichunge na kuihadhari na masahibu wabaya wanaotazamia kutuharibia mustakabali wetu. Tuambeni dawa za kulevya tunavyoambaa ibilisi! Nasisitiza kuwa dawa za kulevya ndizo kuni na chanzo cha maangamizi ya vijana wengi. Ninaamini kuwa hakuna anayetaka kuangamia. 
Bila kusahau kwa mabanati wenzangu anawasihi mjihadhari na akina baba sukari na maghulamu, mkae mbali na mjihadhari na akina mama sukari.
Sote wasichana kwa wavulana tuna jukumu na wajibu kwa jamii. Vizazi vyetu vinatutegemea nchi yetu inatutegemea. Tujihadhari kwani tunajua kwamba ugonjwa korona upo na pia ukimwi ungalipo. Kumbukeni ya kwamba aliyekando haangukiwi na mti, nayo kinga ni bora kuliko tiba.
Mwisho ninawashukuru nyote kwa kusikiliza. Ninawaomba mtilie maanani yote niliyosema. Ninawaombeeni heri kwa chochote mfanyacho na popote mwendapo."